**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 25.12.2023, ora 08.00 – 26.12.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 26.12.2023, ora 07.00**

**RÂURI**

Debitele au fost în creștere, ca urmare a precipitațiilor căzute în interval, cedării apei din stratul de zăpadă și propagării, pe râurile din bazinele: Vișeu, Iza, Tur, Someș, Mureș, Crișuri, iar pe râurile din bazinele hidrografice: Crasna, Barcău, Jiu, Buzău, Trotuș, Bistrița, Moldova, bazinul superior și mijlociu al Oltului, bazinele superioare ale Argeșului, Ialomiței și cursurile inferioare ale Begăi Vechi, Begăi, Timișului, au fost în creștere ca urmare a cedării apei din stratul de zăpadă și propagării.

Pe râurile din bazinele hidrografice: Bârzava, Moravița, Caraș, Nera, Cerna și bazinele superioare și mijlocii ale Begăi Vechi, Begăi și Timișului, debitele au fost în scădere și relativ staționare pe celelalte râuri din țară.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, bazinul superior și mijlociu al Bistriței, cursurile superioare ale Trotușului, Prutului și pe unii afluenți din bazinul mijlociu al Oltului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Nera, Ialomița, Buzău, Tazlău, Bârlad, Jijia, Bahlui, bazinul superior al Argeșului și pe unii afluenți din bazinele inferioare ale Jiului, Oltului.

Formațiunile de gheață (gheață la maluri, pod de gheață) au fost în ușoară extindere și intensificare, fiind prezente în bazinele hidrografice ale râurilor Buzău, Bistrița și Moldova.

În interval s-au situat peste **COTELE DE ATENȚIE** râurile la stațiile hidrometrice: Cavnic – Copalnic (120+48)-jud.MM şi Talna – Pășunea Mare (270+4)-jud. SM.

În interval au fost emise două **ATENȚIONĂRI HIDROLOGICE** pentru fenomene imediate.

Se situează peste **COTELE DE ATENȚIE** râurile la stațiile hidrometrice: Tur – Călinești Oaș (350+36)-jud. SM, Tur – Turulung (360+24)-jud. SM, Tur – Micula (270+23)-jud.SM, Crasna – Domănești (400+85)-jud.SM (sectoare îndiguite), Crișul Negru – Tinca (350+44)-jud. BH și Crișul Alb – Vața de Jos (350+17)-jud. HD.

Este în vigoare **AVERTIZAREA HIDROLOGICĂ** nr. 134 din 25.12.2023.

Debitele vor fi în creștere ca urmare a efectului combinat al propagării şi cedării apei din stratul de zăpadă, pe cursurile mijlocii și inferioare ale Vișeului, Izei, Turului, Someșului, Lăpușului, Crasnei, Barcăului, Crișurilor, Arieșului, Mureșului, Jiului, Buzăului, Trotușului, Bistriței, Moldovei, cursurile inferioare ale Târnavelor și cursul mijlociu al Oltului.

Pe râurile din bazinele hidrografice: Bega Veche, Bega, Timiș, Bârzava, Moravița, Caraș, Nera, Cerna, bazinele superioare ale râurilor: Vișeu, Iza, Tur, Someș, Lăpuș, Crasna, Barcău, Crișuri, Arieș, Mureș, Jiu, Olt, Buzău, Trotuș, Bistrița, Moldova, bazinele superioare și mijlocii ale Târnavelor, debitele vor fi în scădere, iar pe celelalte râuri vor fi relativ staționare.

Sunt posibile creșteri de niveluri și debite, pe undele râuri din zonele de deal și de munte, mai ales pe cele din jumătatea de nord-vest a țării, ca urmare a cedării apei din stratul de zăpadă și precipitaților prognozate, slabe cantitativ.

Formațiunile de gheață (gheață la maluri, pod de gheață) existente se vor menține fără modificări importante.

Ca urmare a propagării viiturilor formate anterior în amonte se vor menține peste **COTELE DE ATENȚIE** cursurile inferioare ale râurilor Tur și Crasna (sectoare îndiguite).

Se menține în vigoare **AVERTIZAREA HIDROLOGICĂ** nr. 134 din 25.12.2023.

**DUNĂRE**

Debitul la intrarea în țară (secțiunea Baziaș) în intervalul 25.12.2023 – 26.12.2023 a fost în scădere, având valoarea de 9200 m3/s, peste media multianuală a lunii decembrie 5200 m3/s.

În aval de Porţile de Fier, debitele au fost în scădere la Gruia și în creștere pe sectorul Calafat – Tulcea.

Debitul la intrarea în țară (secțiunea Baziaș) va fi în scădere (9000 m3/s).

În aval de Porţile de Fier, debitele vor fi în scădere pe sectorul Gruia – Calafat şi în creștere pe sectorul Bechet – Tulcea.

**2.** **Situația meteorologică în intervalul 25.12.2023, ora 08.00 – 26.12.2023, ora 06.00**

**ÎN ŢARĂ**

Vremea s-a încălzit semnificativ în cea mai mare parte a țării și a devenit deosebit de caldă pentru această dată, abaterea pozitivă față de mediile climatologice fiind de 16...17 grade în sudul Olteniei și în sud-vestul Munteniei. Temperaturile maxime au fost cuprinse între 4 grade la Bistrița și Târgu Lăpuș și 21 de grade la Calafat. Cerul a fost variabil în sud-vestul, nord-estul și parțial în sudul țării și temporar noros în rest. Pe arii restrânse, trecător a plouat slab în Banat, Crișana, Maramureș, Transilvania și în Moldova, iar în Munții Apuseni și în nordul Carpaților Orientali, la altitudini de peste 1800 m, trecător au fost ninsori slabe. Vântul a suflat slab și moderat, cu intensificări ziua, local în zonele joase de relief, cu viteze la rafală în general de 45...55 km/h, precum și la munte, în special pe creste, unde rafalele au fost de 120...140 km/h. La ora 20 era strat de zăpadă la munte și măsura până la 88 cm în Munții Făgăraș, iar izolat și în Transilvania (până la 8 cm) și în Maramureș (până la 2 cm). La ora 6 se înregistrau valori termice cuprinse între -2 grade la Bozovici, Petroșani și Târgu Logrești și 16 grade la Râmnicu Sărat. Cu totul izolat dimineața, în sudul Banatului și în nordul Transilvaniei a fost ceață.

OBSERVAȚII: de ieri de la ora 6 au fost în vigoare **5 avertizări cod portocaliu** ( 3 emise de către SRPV Cluj, 1 emisă de către SRPV Bacău și 1 emisă de către SRPV Sibiu) și **6 atenționări cod galben** ( 2 emise de către SRPV Bacău, 1 emisă de către SRPV Cluj, 1 emisă de către SRPV Sibiu, 1 emisă de către SRPV Craiova, 1 emisă de către CNPM pentru Muntenia).

**LA BUCUREŞTI**

Vremea a fost predominant frumoasă și a continuat să se încălzească devenind deosebit de caldă; în orele amiezii înregistrându-se 17 grade la toate stațiile meteorologice. Cerul a fost variabil, mai mult senin seara și noaptea. Vântul a suflat slab și moderat, cu unele intensificări în prima parte a intervalului, când la rafală au fost viteze de până la 43 km/h. La ora 06 erau 6 grade în Băneasa și 8 grade la Afumați și Filaret.

**3. Prognoza meteorologică în intervalul 26.12.2023, ora 08.00 – 27.12.2023, ora 08.00**

**ÎN ŢARĂ**

Vremea se va menține deosebit de caldă pentru ultima decadă a lunii decembrie. Cerul va fi variabil, temporar cu înnorări în jumătatea de nord a țării și în zona montană, unde doar cu totul izolat și trecător vor fi ploi slabe. Pe creste, în special ale Carpaților Orientali, trecător vor fi și ninsori slabe. Vântul va prezenta intensificări la munte, îndeosebi la altitudini mari, unde la rafală se vor depăși 80...90 km/h, dar izolat și la viteze mai mici și în restul teritoriului. Temperaturile maxime se vor încadra între 7 și 19 grade, iar cele minime vor fi cuprinse între -1 și 8 grade. În regiunile intracarpatice, pe arii restrânse dimineața și local noaptea, și doar izolat în restul teritoriului va fi ceață.

**LA BUCUREŞTI**

Vremea se va menține deosebit de caldă pentru această perioadă din an, cu o temperatură maximă în jurul a 17 grade și o minimă de 3...5 grade. Cerul va fi variabil, mai mult senin în prima parte a zilei, iar vântul va sufla slab și moderat. Noaptea vor fi condiții de ceață.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei III de aplicare a restrictiilor.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.
1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**